"तेल की बढ़ती कीमतें भाजपा की जीत के जश्न का साइड इफेक्ट", कांग्रेस का मोदी सरकार पर हमला
कांग्रेस ने बीजेपी पर हमला बोलते हुए कहा कि पेट्रोल और डीजल की कीमतों में निरंतर हो रही वृद्धि हालिया विधानसभा चुनावों में भारतीय जनता पार्टी की जीत के जश्न का ‘साइड इफेक्ट’ है। राहुल गांधी ने सरकार पर कटाक्ष करते हुए अपने में लिखा, ‘‘राजा करे महल की तैयारी, प्रजा बेचारी महंगाई की मारी।’’
नई दिल्ली: कांग्रेस ने शनिवार को मोदी सकरार पर बड़ा हमला बोला है। कांग्रेस ने आरोप लगाया कि पेट्रोल और डीजल की कीमतों में निरंतर हो रही वृद्धि हालिया विधानसभा चुनावों में भारतीय जनता पार्टी की जीत के जश्न का ‘साइड इफेक्ट’ है। पार्टी के पूर्व अध्यक्ष राहुल गांधी ने सरकार पर कटाक्ष करते हुए एक ट्वीट किया। राहुल ने इस ट्वीट में लिखा, ‘‘राजा करे महल की तैयारी, प्रजा बेचारी महंगाई की मारी।’’ वहीं कांग्रेस प्रवक्ता रणदीप सुरजेवाला ने भी एक ट्वीट कर कहा, "मोदी सरकार में महंगाई- तारीख़ नई, तकलीफ वही।" ट्वीट में तुकबंदी भरे अंजाद में सुरजेवाला ने लिखा, "आज की सुबह भी महंगाई से शुरू। आज फ़िर से रेट 0.80 रुपये (प्रति लीटर) बढ़ा दिए। पांच दिन में 3.2 रुपये प्रति लीटर की लूट। भाजपा का जारी है- 'ज़श्न भरा शपथ', जनता को हर रोज़ महंगाई की चपत?" रणदीप सुरजेवाला ने आरोप लगाया, ‘‘ये सब तो अभी चुनावी जीत के भाजपाई जश्न का ताज़ा 'साइड इफ़ेक्ट' है।’’ गौरतलब है कि पेट्रोल और डीजल की कीमतों में शनिवार को 80 पैसे प्रति लीटर की बढ़ोतरी की गई। पिछले पांच दिन में चौथी बार कीमत में बढ़ोतरी की गई है। सार्वजनिक क्षेत्र की पेट्रोलियम वितरण कंपनियों की तरफ से जारी दामों की अधिसूचना के मुताबिक, राष्ट्रीय राजधानी दिल्ली में पेट्रोल की कीमत 97.81 रुपये प्रति लीटर से बढ़कर अब 98.61 रुपये प्रति लीटर और डीजल की कीमत 89.07 रुपये प्रति लीटर से बढ़कर 89.87 रुपये प्रति लीटर हो गई है।